Dopo il grant sucès des edizions stadis, di vinars ai 12 di Otubar al torne Maman!, pal divertiment dai plui piçui.
L’apontament al è dopli: la tierce stagjon de trasmission televisive dute par furlan, risultât di une coproduzion de ARLeF (Agjenzie Regjonâl pe Lenghe Furlane) e di Telefriuli, e tache vinars aes 17.45, cun replichis il miercus e la domenie.
Condutoris e coautoris de stagjon televisive a son di gnûf Daria Miani, cognossude e une vore preseade no dome dai telespetatôrs plui zovins di Maman!, e la atore Chiara Donada. Insiemi a intratignaran i fruts cun zûcs, curiositâts e contis bielonis, compagnadis des cjançons origjinâls scritis di Daria Miani e metudis in musiche di Flaviano Miani. Cun lôr a tornin ancje lis aventuris di Tui e Tuie, che a àn apassionât i piçui spetatôrs te stagjon passade. Protagoniscj dal carton animât a son doi gjatuts cetant ninins, ma un pôc pastrocjons. Si trate di une serie che è à vût cetant sucès – lade in onde in Australie e in Gnove Zelande su Disney Channel – che e je stade dopleade di pueste par furlan.
La regjie de trasmission televisive e je di Tommaso Ravo, e il coordenament gjenerâl di Vittorio Vella.
Invezit, il secont apontament al è, simpri ducj i vinars, cu la pagjine Maman! sul setemanâl Il Friuli. Daspò de polse estive, la edizion su cjarte di Maman! – nassude in colaborazion cu la ARLeF tal mês di Zenâr stât e ancje chê dute in lenghe furlane - e torne cuntune grafiche gnove e plasevule, siore di zûcs, curiositâts, filastrocjis, sugjeriments pe leture e, sigûr, ancje cu lis gnovis aventuris di Vigji, il gjat che in dutis lis trasmissions tv i ten compagnie a Daria Miani.
Midiant dal divertiment, de narazion e dal zûc, l’obietîf comun des dôs “musis” di Maman! al è chel di meti in contat i fruts cul plurilinguisim e i siei vantaçs cognitîfs comprovâts che a vegnin dal doprâ plui lenghis in de etât plui tenare.
fur_Latn fur_Latn fur_Latn fur_Latn fur_Latn fur_Latn